text: Politiet efterlyser vidner til hærværk - spejlvendt hagekors spraymalet på kirke
  13 februar 2019 kl. 20.47
  Hærværket skete mod Vojens Kirke på et tidspunkt mellem tirsdag eftermiddag og onsdag morgen.
  Opdatering: Syd- og Sønderjyllands Politi oplyser torsdag morgen, at gerningsmændene til hærværket mod kirken i Vojens fortsat er på fri fod. 
  Ukendte gerningsmænd har begået hærværk mod Vojens Kirke - et spejlvendt hagekors er blevet spraymalet med grøn maling på kirkens sydvendte ydermur.
  Nu efterlyser Syd- og Sønderjyllands Politi vidner til det usædvanlige hærværk.
  - På et tidspunkt mellem tirsdag klokken 15.30 og onsdag klokken 08.00 har en eller flere gerningsmænd malet et spejlvendt hagekors med grøn spraymaling på kirkens sydvendte ydermur. Hagekorset fylder 70 x 70 centimeter, skriver Syd- og Sønderjyllands Politi i en pressemeddelelse.
  Syd- og Sønderjyllands Politi oplyser til TV 2, at hærværket blev anmeldt til politiet kort efter klokken 17 onsdag eftermiddag.
  - Borgere, som har lagt mærke til personer nær kirken, der har været i besiddelse af grøn spraymaling, eller som i øvrigt har oplysninger i sagen, kan kontakte Politiets Servicecenter på telefon 1-1-4, skriver politiet.
  Syd- og Sønderjyllands Politi har ikke på nuværende tidspunkt yderligere oplysninger om hærværket.
  